Agnes Buen Garnås

Agnes Buen Garnås (1946–2024) var en norsk folkemusiker (kveder) og sangpedagog. Hun var kjent som en av landets mest fremtredende formidlere av vokaltradisjoneragnesbuen.nohjemmeside artistside fra Norsk Musikkinformasjon og arbeidet for å gjøre kveding til profesjonell sangutøvelse. Garnås fungerte som brobygger mellom folkemusikk og andre musikkmiljø blant jazz og populærmusikk. Hun var allsidig og hadde et repertoar på mange hundre sanger.

 Bakgrunn 
Agnes Buen Garnås ble født 23. oktober 1946 og vokste opp i Jondalen, Gransherad, nå en del av Kongsberg. Garnås kom fra en slekt av kjente folkemusikere. Hun var datter av spelemannen Anders A. Buen og kvederen Margit Buen, og søster til folkemusikerne Hauk og Knut Buen og billedhuggeren Kari. Hun var gift med Per Garnås. Hun var mor til kvederen Ingvill Marit Buen Garnås, munnharpisten Jon Elling Buen Garnås og felespilleren Per Anders Buen Garnås.

Hun gikk på musikkskolen på Veitvet og sanglæreren der ønsket at hun skal satse på opera og klassisk sang som stemmen egnet seg til. Garnås lærte blant annet av kvederen Aslak Brekke fra Vinje. Hun ble utdannet i kulturarbeid ved Høgskolen i Telemark (1975–1977).artistside  fra folkogdans.no Egil Storbekken og Sigbjørn Bernhoft Osa var forbilder for Garnås og broren Knut da de begynte å opptre med folkemusikk på 1960-tallet.  

Agnes Buen Garnås døde på Notodden 12. november 2024.

 Virke 
Hun underviste ved Ole Bull-akademiet på Voss og var tilknyttet universitet og høgskoler. Med Dagne Groven Myhren etablerte hun kvederseminarene, først  på Rauland i 1975, som resultat av arbeid i miljøet rundt Club 7. Garnås holdt flere vellykkede konserter sammen med felespilleren Hans Brimi på Club 7. Det var et uvanlig møte mellom tradisjonell bygdekultur og venstreorientert miljø med utspring i arbeiderbevegelsen i Oslo. På Club 7 holdt hun på 1970-tallet kurs i kveding sammen med Maria Høgetveit Berg. Blant andre deltok Eli Storbekken og Kirsten Bråten Berg på Garnås' seminarer. Garnås fikk i stand den irske folkemusikkuka på Club 7 i 1977 og reiste selv til Irland for å rekruttere musikere til Club 7. Senere fikk hun i stand et lignende arrangement med finske musikere. Hun etablerte Norsk Kvedarforum i 2002. Hun var dommer ved Landskappleiken i Førde i 1995. Garnås opptrådte ofte i tradisjonell beltestakk.  

Hun var med i ensemblet Kvedar (2000–2004), og senere i ensemblet Ljod med Marilyn Mazur, Birgit Løkke og Ruth Wilhelmine Meyer. Garnås virket mye på plater og konserter med sin yngre bror Knut Buen, samt med Jan Garbarek (Rosensfole og Twelve moons). Rosensfole ble spilt inn i 1988–1989 på Kirkelig Kulturverksted og senere utgitt på ECM. Samarbeidet med musikere som Garbarek var uvanlig blant folkemusikere på 1980-tallet. Hun turnerte også sammen med Mari Boine.  

Det syng! Ballader på vandring begynte som en turne med kvederne Sinikka Langeland, Eli Storbekken, Halvor Håkanes og skuespiller Anne Marit Jacobsen.

 Utgivelser 
 Dei spelar og syng med familien Buen (Polygram, 1975)
 Når klokkune gjev dur med Knut Buen (Kirkelig Kulturverksted, 1976/2002)
 Nordafjølls (1983)
 Draumkvedet (Kirkelig Kulturverksted, 1984) som ga Spellemannprisen 1984. I samarbeid med Harald Gundhus, Knut Buen, Kåre Nordstoga og Warren Carlstrøm
 På gamle tufter (Buen Kulturverkstad, 1985)
 Jul med rupesekken (Buen Kulturverkstad, 1985)
 Stem på våre understrenger (Buen Kulturverkstad, 1988)
 Rosensfole (Kirkelig Kulturverksted, 1989) med Jan Garbarek
 Tusseliten og trippeliti tekst og notehefte (Buen Kulturverkstad, 1990)
 Attersyn (Buen Kulturverkstad, 1995)
 Stev og slått (Buen Kulturverkstad, 1996)
 Langt inn i hugheimen (Buen Kulturverkstad, 1996)
 Dei syng! – ballader på vandring prosjekt 1994-97 (CD, 1997) med  Anne Marit Jacobsen, Sinikka Langeland, Halvor Håkanes og Eli Storbekken
 Ljos og skugge (Buen Kulturverkstad, 1998)
 Soltreet (Buen Kulturverkstad, 2002)
 Han rider den mørke natt tekster av Landstad (Via Music, 2002) med bidrag fra Marilyn Mazur perkusjon, Sigbjørn Apeland orgel og Per Anders Buen Garnås fiolin.Carl Petter Opsahl, Agnes Buen Garnås: «Han rider den mørke natt» anmeldelse i VG (17.9.2002)
 Lilja bære blomster i enge: folkeminneoppskrifter frå Telemark i 1840-50-åra / Olea Crøger ; utgjevne av Brynjulf Alver, Reimund Kvideland og Astrid Nora Ressem. Bokkassett med 2 bøker og en CD spilt inn av Agnes Buen Garnås (vokal) og Gøril Ramo Håve (langeleik). Produsent Jørun Bøgeberg. Norsk Folkeminnelags skrifter nr. 112.  Oslo  2004. ISBN 82-03-19015-4.
 Med blanke ark med diverse artister (Grappa (forlag), 1994)

 Utmerkelser 
 Vunnet Landskappleiken i kveding (1965, -66, -67, -68, -70, Bergen i 1973)
 Spellemannprisen 1984 for Draumkvedet i klassen folkemusikk/gammaldans
 Statens garantiinntekt for kunstnere (1987)
 Lindemanprisen (1990)
 Bø i Telemark kommunes musikkpris (1990)
 Osaprisen (1994)
 Sagaprisen (1992, 1994)
 Rff-prisen(1995)
 Gammlengprisen i åpen klasse (1997)
 Kongens fortjenstmedalje i gull (2002)
 Norsk kulturråds ærespris (2005)
 Æresmedlem i Landslaget for spelemenn (utnevnt i 1990).

 Referanser 

 Eksterne lenker 




Kategori:Norske folkemusikere
Kategori:Norske kvedere
Kategori:Kongens fortjenstmedalje i gull
Kategori:Personer fra Kongsberg kommune
Kategori:Personer fra tidligere Bø kommune i Telemark
Kategori:Personer fra Midt-Telemark kommune
Kategori:Vinnere av Spellemannprisen